text: Mand mistænkt for sexovergreb på fireårig pige
  11 december 2018 kl. 15.04
  En 31-årig mand er fængslet for i to tilfælde at have forgrebet sig på en lille pige. Han nægter sig skyldig.
  En 31-årig mand er tirsdag i et grundlovsforhør ved Retten i Sønderborg blevet varetægtsfængslet i fire uger, sigtet for seksuelle overgreb på en fireårig pige.
  Han nægter sig skyldig og har kæret afgørelsen om varetægtsfængsling til Vestre Landsret, oplyser Syd- og Sønderjyllands Politi på Twitter.
  Ifølge sigtelsen skal han i mindst to tilfælde have udsat pigen for analt samleje. Overgrebene fandt angiveligt sted i Kliplev i sidste uge.
  Grundlovsforhøret foregik for lukkede døre, så det er uvist, hvad politiet bygger sin mistanke mod manden på, og hvad manden i øvrigt har forklaret i retsmødet.
  